SPCG สุดแกร่ง! กำไร Q2 โต 75% หลังมีโซล่าฟาร์มที่จ่ายกระแสไฟได้ถึง 36 แห่ง
SPCG สุดแกร่ง! กำไร Q2/58 โต 75% มาที่ 671.83 ลบ. จาก 384.06 ลบ.เมื่อปีก่อน หลังรายได้ขาย-บริการเพิ่มขึ้น เนื่องจากในไตรมาสนี้มีโซล่าฟาร์มที่จำหน่ายกระแสไฟฟ้าได้ถึง 36 แห่ง จาก 27 แห่งเมื่อปีก่อน ขณะที่ช่วง 6 เดือนแรกมีกำไร 1.23 พันลบ. โต 88% จาก 654.11 ลบ. เมื่อปีก่อน
10 ส.ค. 2558

บริษัท เอสพีซีจี จำกัด (มหาชน) หรือ SPCG รายงานผลการดำเนินงานไตรมาส 2/58 สิ้นสุดวันที่ 30 มิ.ย.58 (รวมบริษัทย่อย) มีกำไรสุทธิ 671.83 ล้านบาท หรือมีกำไรสุทธิ 0.727 บาทต่อหุ้น เพิ่มขึ้น 75% จากช่วงเดียวกันของปีก่อนที่มีกำไรสุทธิ 384.06 ล้านบาท หรือมีกำไรสุทธิ 0.457 บาทต่อหุ้น
ขณะที่ผลการดำเนินงานช่วง 6 เดือนแรกมีกำไรสุทธิ 1.23 พันล้านบาท หรือ 1.331 บาทต่อหุ้น เพิ่มขึ้น 88% จากช่วงเดียวกันของปีก่อนที่มีกำไรสุทธิ 654.11ล้านบาท หรือ 0.779 บาทต่อหุ้น
ทั้งนี้ผลการดำเนินงานดังกล่าวที่กำไรเพิ่มขึ้น เนื่องจากรายได้จากการขายและการให้บริการรวมไตรมาสที่ 2 ปี 2558 มีจำนวน 1,242.2ล้านบาท เพิ่มขึ้นจากไตรมาสที่ 2 ปี 2557 จำนวน 236.9 ล้านบาท (24%) เนื่องจากในไตรมาสที่ 2 ปี 2557 มีโซล่าฟาร์มที่ดำเนินการผลิตและจำหน่ายกระแสไฟฟ้าเต็มทั้งไตรมาสเพียง 27 แห่ง ขณะที่ในไตรมาสที่ 2 ปี 2558 มีโซล่าฟาร์มที่ดำเนินการผลิตและจำหน่ายกระแสไฟฟ้าเต็มทั้งไตรมาสถึง 36 แห่ง